KOMISJONI MÄÄRUS (EÜ) nr 2518/98,

23. november 1998,

teatavate kaupade klassifitseerimise kohta koondnomenklatuuris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta,1 viimati muudetud komisjoni määrusega (EÜ) nr 2248/98,2 eriti selle artiklit 9,

ning arvestades, et:

kõnealusele määrusele lisatud koondnomenklatuuri ühtse kohaldamise tagamiseks on vaja võtta meetmeid, mis käsitlevad käesoleva määruse lisas nimetatud kaupade klassifitseerimist;

määruses (EMÜ) nr 2658/87 on sätestatud kaupade koondnomenklatuuri tõlgendamise üldeeskirjad ja neid kohaldatakse ka mis tahes teise täielikult või osaliselt koondnomenklatuuril põhineva või sellele mis tahes täiendavaid alajaotisi lisava nomenklatuuri suhtes, mis on kehtestatud ühenduse erisätetega kaubavahetusega seotud tariifsete või muude meetmete kohaldamiseks;

lähtudes nimetatud üldeeskirjadest, tuleb käesolevale määrusele lisatud tabeli 1. veerus kirjeldatud kaubad 3. veerus esitatud põhjustel klassifitseerida 2. veerus näidatud asjakohaste CN-koodide alla;

on asjakohane, et kolme kuu jooksul võib siduva tariifiinformatsiooni pidaja vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik;3 viimati muudetud Euroopa Parlamendi ja nõukogu määrusega (EÜ) nr 82/974) artikli 12 lõikele 6 jätkuvalt tugineda sellisele liikmesriikide tolliasutuste antud siduvale tariifiinformatsioonile kaupade klassifitseerimise kohta koondnomenklatuuris, mis ei vasta käesoleva määrusega kehtestatud sätetele;

tolliseadustiku komitee statistika- ja tariifinomenklatuuri osakond ei ole eesistuja määratud tähtaja jooksul lisatud tabeli toote nr 1 kohta oma arvamust esitanud;

käesoleva määrusega ettenähtud meetmed on lisatud tabeli toodete nr 2-7 osas kooskõlas tolliseadustiku komitee tariifi- ja statistikanomenklatuuri osakonna arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisatud tabeli 1. veerus kirjeldatud kaubad klassifitseeritakse koondnomenklatuuris tabeli 2. veerus näidatud asjaomaste CN-koodide alla.

Artikkel 2

Liikmesriigi tolli poolt väljastatud siduvale tariifiinformatsioonile, mis ei vasta käesoleva määruse sätetele, võib määruse (EMÜ) nr 2913/92 artikli 12 lõike 6 sätete alusel jätkuvalt tugineda veel kolme kuu jooksul.

Artikkel 3

Käesolev määrus jõustub 21. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. november 1998

Komisjoni nimel

komisjoni liige

Mario MONTI

1 EÜT L 256, 7.9.1987, lk 1.

2 EÜT L 282, 20.10.1998, lk 55.

3 EÜT L 302, 19.10.1992, lk 1.

4 EÜT L 17, 21.1.1997, lk 1.

LISA

Kauba kirjeldus Klassifikatsioon (CN-kood) Põhjendus

1 2 3

1. Kaubaartikkel (kalendermärkmik), ligikaudsete mõõtmetega 10,5 cm (laius), 14 cm (pikkus) ja 4 cm (paksus). Tootel on nahkkaaned. See koosneb järgmistest osadest: - trukiga suletav nahast kinnitusrihm, - nahast pastakahoidik, - kolm lahtist paberitaskut, - neli krediitkaarditaskut, - läbipaistvast plastikust voldiktasku, - tõmblukuga tasku. Kaaned on korduvkasutatavad. Kaante vahel on kinnitusrõngad lahtiste lehtede hoidmiseks. Märkmik koosneb järgmistest osadest: - kalender päevade, nädalate, kuude ja aasta kohta, - telefonimärkmik, - kaheksa plastikust krediitkaarditaskut, - papist vahelehed. 4205 00 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 3b ning CN-koodi 4205 00 00 sõnastusega. Nahkkaaned annavad tootele selle põhiolemuse.

2. Laste joonistusplokk, mis koosneb järgmistest osadest: - vihik, milles on rebitavad joonistamisšabloonid ja lühike õpetus, - kümme värviliivapudelit, - erivärvilisi ümbrikuid ja kaarte sisaldav plasttasku. Kaardid on kaetud liimikihiga, mille peal on äravõetav paber, mis vastab liivapildi mustrile, - trükitud pappkaaned, mille sisse on liimitud eespool nimetatud osad. 4903 00 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 3b ning CN-koodi 4903 00 00 sõnastusega. Üldeeskirja 3b kohaldamisel on joonistamisšabloonidena kasutatavaid kaarte sisaldav vihik see osa, mis annab tootele joonistusploki omadused.

3. Ristpistetikandi tegemisõpetused järgmisel kujul: - volditud pappkaardid või - pappkaante ja paberlehtedega vihikud. Kaanele on trükitud värviline tiitelleht, millel on müügihind, autori nimi ja tegemisõpetuse number. Siseosadel või -lehtedel on põhiliselt ristpistemustrid ja vähem teksti vajaliku lõnga, värvide ja üldiste tikkimisjuhiste kohta. 4911 99 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 4911, 4911 99 ja 4911 99 00 sõnastusega. Tooteid ei klassifitseerita rubriiki 4902, sest neid ei anta välja sarjana ühe ja sama nime all. Et need ei ole mõeldud peamiselt lugemiseks, ei saa neid klassifitseerida rubriiki 4901.

4. Tekstiilpealsetega jalatsid, mille plastiktallad on kaetud vastupidamatu, umbes 1 mm paksuse kootud tekstiilmaterjaliga. Kootud tekstiilmaterjal puutub kokku maapinnaga. 6404 19 90 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6, grupi 64 märkuse 4 punktiga b ning CN-koodide 6404, 6404 19 ja 6404 19 90 sõnastusega. Nimetatud grupi märkust kohaldamise tulemusena käsitletakse välistaldu plastiktaldadena. Seepärast ei saa neid kaupu klassifitseerida CN-koodi 6405 alla.

5. Uued neljarattalised sõidukid (maastikuautod), millel on ühesilindriline, neljataktiline 395 cm3 töömahuga sädesüütega sisepõlemis-kolbmootor, käigukast, millel on viis käiku ja tagasikäik, ning hüdraulilised topeltesipidurid. Sõidukis on üks reisijaiste ja juhtrauale monteeritud juhtimisseadised. Roolimehhanism töötab Ackermani põhimõttel. Sõiduk on varustatud koormaaluse ja pukseerimiskonksuga ning selle pukseerimisvõimsus on 880 kg (pidurdatult). Sõidukil on tunniarvesti, õlijahuti ja suurhõõrdediferentsiaal. Mõõdud (pikkus, laius, kõrgus): 1 944 mm, 1 156 mm, 1 080 mm; tühimass: 249 kg Vt fotot* 8703 21 10 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 8703, 8703 21 ja 8703 21 10 sõnastusega. Sõiduk, mis sobib nii inimeste veoks raskel maastikul (nt vaba aja veetmisel) kui ka teise sõiduki, seadme või koorma vedamiseks või tõukamiseks, ei vasta grupi 87 märkuse 2 nõuetele, sest see ei ole ette nähtud ainult teise sõiduki, seadme või koorma vedamiseks või tõukamiseks.

6. Patareitoitega elektronseade ümmarguses lamedas plastikkorpuses läbimõõduga umbes 6 cm, millel on vedelkristallkuvar, väikesed kõlarid, mitmed nupud ja võtmerõngas. Mänguasi on nn virtuaalolend, keda tuleb nuppude abil "elus hoida". Lisaks sellele näitab seade aega. Vt illustratsiooni (*) 9503 90 32 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 9503, 9503 90 ja 9503 90 32 sõnastusega. Tootel ei ole rubriiki 9504 kuuluva seltskonnamängu omadusi, kuna puudub vajalik võistluselement.

7. Värvilisest plastfooliumist täispuhutav rõngas, millel on loomale iseloomulik välimus (kala selja-, saba- ja rinnauim). Rõngas on mõeldud vees kasutamiseks. Rõnga väline läbimõõt on umbes 40 cm ja sisemine läbimõõt umbes 20 cm. Tootel on kaitseventiil. Vt fotot* 9503 90 32 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 9503, 9503 90 ja 9503 90 32 sõnastusega. Mänguasi on mõeldud lastele vaba aja veetmiseks madalas vees ning seda ei või kasutada päästevahendina hädaolukorras sügavas vees.

[INSERT IMAGES]

Toode nr 5

Toode nr 6

Toode nr 7

* Illustratsioonid ja fotod on üksnes informatsiooniks.